CELEX: 32008D1348
Language: hu
Date: 2008-12-16 00:00:00
Title: Az Európai Parlament és a Tanács 1348/2008/EK határozata ( 2008. december 16. ) a 76/769/EGK tanácsi irányelvnek a 2-(2-metoxietoxi)etanol, 2-(2-butoxietoxi)etanol, metilén-difenil-diizocianát, ciklohexán és ammónium-nitrát forgalomba hozatalának és felhasználásának korlátozásai tekintetében történő módosításáról (EGT-vonatkozású szöveg)

24.12.2008   
            
            
               HU
            
            
               Az Európai Unió Hivatalos Lapja
            
            
               L 348/108
            
         
      AZ EURÓPAI PARLAMENT ÉS A TANÁCS 1348/2008/EK HATÁROZATA
   
   (2008. december 16.)
   a 76/769/EGK tanácsi irányelvnek a 2-(2-metoxietoxi)etanol, 2-(2-butoxietoxi)etanol, metilén-difenil-diizocianát, ciklohexán és ammónium-nitrát forgalomba hozatalának és felhasználásának korlátozásai tekintetében történő módosításáról
   (EGT-vonatkozású szöveg)
   AZ EURÓPAI PARLAMENT ÉS AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 95. cikkére,
   tekintettel a Bizottság javaslatára,
   tekintettel az Európai Gazdasági és Szociális Bizottság véleményére (1),
   a Szerződés 251. cikkében megállapított eljárással összhangban (2),
   mivel:
   
               (1)
            
            
               A 2-(2-metoxietoxi)etanol (DEGME), a 2-(2-butoxietoxi)etanol (DEGBE), a metilén-difenil-diizocianát (MDI) és a ciklohexán emberi egészségre jelentett kockázatait a létező anyagok kockázatainak értékeléséről és ellenőrzéséről szóló, 1993. március 23-i 793/93/EGK tanácsi rendelettel (3) összhangban értékelték. A kockázatértékelés megállapította, hogy korlátozni kell a fenti anyagok emberi egészséget érintő kockázatait. A következtetéseket a toxicitási, ökotoxicitási és környezetvédelmi tudományos bizottság is megerősítette.
            
         
               (2)
            
            
               A 793/93/EGK rendelet keretében elfogadott, a következő anyagok: a 2-(2-butoxi-etoxi)-etanol; 2-(2-metoxi-etoxi)-etanol; a C10-13 klórozott alkánok, a benzol C10-13 alkil-származékai tekintetében a kockázatértékelés eredményeiről és a kockázatcsökkentési stratégiákról szóló, 1999. október 12-i 1999/721/EK bizottsági ajánlás (4) és a következő anyagok: a piperazin; a ciklohexán; a metilén-difenil-diizocianát; a but-2-in-1,4-diol; a metil-oxirán; az anilin; a 2-etilhexilakrilát; a 1,4-diklórbenzén; a 3,5-dinitro-2,6-dimetil-4-tercbutil-aceto-fenon; a di-(2-etilhexil)-ftalát; a fenol; az 5-tercbutil-2,4,6-trinitro-m-xilén tekintetében a kockázatcsökkentési intézkedésekről szóló, 2007. december 6-i 2008/98/EK bizottsági ajánlás (5) kockázatcsökkentési stratégiát javasolt a DEGME, DEGBE, MDI és ciklohexán vonatkozásában, ajánlva, hogy az egyes veszélyes anyagok és készítmények forgalomba hozatalának és felhasználásának korlátozásaira vonatkozó tagállami törvényi, rendeleti és közigazgatási rendelkezések közelítéséről szóló, 1976. július 27-i 76/769/EGK tanácsi irányelv (6) szerint alkalmazzanak korlátozó intézkedéseket az ezeket az anyagokat tartalmazó, kereskedelmi forgalomba hozott, a lakosság részére értékesített készítményekre.
            
         
               (3)
            
            
               A fogyasztók védelme érdekében ezért szükségesnek tűnik a DEGME, DEGBE, MDI vagy ciklohexán tartalmú készítmények forgalomba hozatalának és felhasználásának korlátozása bizonyos alkalmazásokban.
            
         
               (4)
            
            
               A DEGME fogyasztóknak szánt festékek, festékeltávolító szerek, tisztítószerek, önfényező emulziók és padlóápoló szerek nagyon ritkán használt összetevője. Az előbbiekben említett kockázatértékelés kimutatta, hogy a DEGME-tartalmú festékek és festékeltávolító szerek a bőrrel érintkezve a fogyasztók egészségére ártalmasak lehetnek. A festékek és festékeltávolító szerek összetevőjeként használt DEGME ezért nem hozható forgalomba a lakosság részére. Habár a DEGME-nek, mint a tisztítószerek, önfényező emulziók és padlóápoló szerek összetevőjének használatát nem értékelték, az hasonló kockázatot jelenthet, ezért az ilyen készítmények összetevőjeként használt DEGME sem hozható forgalomba a lakosság részére. Piacfelügyeleti célból az ilyen DEGME-tartalmú készítményekben 0,1 tömegszázalékos határértéket kell elfogadni.
            
         
               (5)
            
            
               A DEGBE-t festékek és tisztítószerek összetevőjeként használják. Az előbbiekben említett kockázatértékelés a DEGBE vonatkozásában azt mutatta ki, hogy szórófestékként alkalmazva a belégzésen keresztül kockázatot jelent a fogyasztók egészségére. A fogyasztók egészségét a belégzés által veszélyeztető kockázat megelőzése érdekében 3 %-os kalkulált biztonságos DEGBE koncentráció-határértéket kell bevezetni a szórófestékekben. Habár az aeroszoladagolóban forgalmazott szórófejes tisztítószerek összetevőjeként alkalmazott DEGBE-t nem értékelték, az hasonló kockázatot jelenthet, ezért a lakosság részére a 3 tömegszázalékos vagy annál magasabb koncentrációban tartalmazó DEGBE-t, mint összetevőt e tisztítószerekben nem lehet forgalomba hozni. Az aeroszoladagolóknak meg kell felelniük az aeroszoladagolókra vonatkozó tagállami jogszabályok közelítéséről szóló, 1975. május 20-i 75/324/EGK tanácsi irányelv (7) előírásainak.
            
         
               (6)
            
            
               Amennyiben a szórófestéken kívüli egyéb festékek DEGBE koncentrációja 3 tömegszázalék vagy annál magasabb, ezeken figyelmeztetést kell feltüntetni, hogy szóróeszközben nem használhatók.
            
         
               (7)
            
            
               A megfelelő DEGBE koncentráció-határértéket nem teljesítő szórófestékek és aeroszoladagolóban forgalmazott szórófejes tisztítószerek piacról való kivonásának megfelelő ütemezése érdekében különböző időpontokat kell kijelölni a korlátozás alkalmazása tekintetében a DEGBE-tartalmú szórófestékek és aeroszoladagolóban forgalmazott szórófejes tisztítószerek forgalomba hozatalának kezdetét és végét illetően.
            
         
               (8)
            
            
               Az MDI kockázatértékelése megállapította, hogy az MDI-t tartalmazó készítmények fogyasztói alkalmazása során fellépő kockázatokat csökkenteni kell a bőrrel való érintkezéssel és belégzéssel kapcsolatos aggályok miatt. A kockázatok megelőzése és korlátozása céljából az MDI-tartalmú készítmények nyilvános kereskedelmi forgalomba hozatalát csak bizonyos feltételek mellett, például a csomagolásban megfelelő védőkesztyűk kötelező elhelyezése, illetve a csomagoláson kiegészítő használati utasítás feltüntetése esetén lehet engedélyezni. Ezen kesztyűknek meg kell felelniük az egyéni védőeszközökre vonatkozó tagállami jogszabályok közelítéséről szóló, 1989. december 21-i 89/686/EGK tanácsi irányelv (8) előírásainak. Mivel a védőfelszereléssel való ellátás és a megfelelő utasítások nyomtatása a gyártók részéről külön erőfeszítéseket igényel, hosszabb átmeneti időszakot kell biztosítani.
            
         
               (9)
            
            
               A ciklohexánnal kapcsolatos kockázatértékelés a fogyasztók ciklohexán-tartalmú padlószőnyeg-ragasztó készítmények használata során fennálló kitettségére helyezte a hangsúlyt, és arra a következtetésre jutott, hogy szükséges korlátozni a fogyasztókat az ilyen alkalmazás során érintő kockázatokat. A ciklohexánt tartalmazó neoprén-alapú pillanatragasztók ezért a lakosság részére csökkentett csomagolási méretben hozhatók forgalomba. A terméket olyan harmonizált használati utasításokkal kell ellátni, amelyek a fogyasztót figyelmeztetik a termék elégtelen szellőzési feltételek melletti, vagy padlószőnyeg ragasztására történő használatának tilalmára.
            
         
               (10)
            
            
               A Közösségben széles körben műtrágyaként használt ammónium-nitrát oxidálószerként viselkedhet. Mindenekelőtt bizonyos más anyagokkal keveredve robbanóképes. Ezért az ammónium-nitrát műtrágyáknak a véletlen robbanás elkerülése érdekében a forgalomba hozatal előtt bizonyos követelményeknek kell megfelelniük.
            
         
               (11)
            
            
               A műtrágyákról szóló, 2003. október 13-i 2003/2003/EK európai parlamenti és tanácsi rendelet (9) előírja az ammónium-nitrát műtrágyákra vonatkozó harmonizált követelmények, beleértve a biztonsági követelmények alkalmazását. A követelményeknek megfelelő műtrágyákat „EK-műtrágya” címkével lehet ellátni, és a belső piacon szabadon forgalomba hozhatók.
            
         
               (12)
            
            
               A csak egyetlen tagállamban forgalmazásra szánt műtrágyák esetében a gyártó választhatja a csak a nemzeti szintű követelményeknek való megfelelést. Ezért ezek a műtrágyák nem felelnek meg minden esetben a közösségi szintű biztonsági követelményeknek. A Közösség területén az egységes biztonsági szint eléréséhez minden ammónium-nitrát műtrágyának ugyanazokat a biztonsági követelményeket kell teljesítenie.
            
         
               (13)
            
            
               A 2003/2003/EK rendelet III. melléklete előírja az ammónium-nitráthoz viszonyítva 28 tömegszázaléknál több nitrogént tartalmazó ammónium-nitrát műtrágyák robbanékonysági vizsgálatát. Az ilyen műtrágyák esetében a robbanás kockázatának minimálisra csökkentése érdekében számos fizikai jellemzőt és szennyezőanyag-tartalom határértéket is meghatároz. A követelményeket teljesítő, vagy a 28 tömegszázaléknál kevesebb nitrogént tartalmazó ammónium-nitrát műtrágyákat az összes tagállam elfogadja mezőgazdasági célokra biztonságosan használható műtrágyaként.
            
         
               (14)
            
            
               Ezért a Közösség területén forgalomba hozott összes ammónium-nitrát műtrágyának meg kell felelnie a 2003/2003/EK rendeletben meghatározott biztonsági követelményeknek.
            
         
               (15)
            
            
               Az ammónium-nitrát műtrágyákat robbanóanyagok tiltott előállításához is használják. Már a 16 %-os nitrogéntartalmú műtrágyák is alkalmasak ilyen jellegű felhasználásra. Az ammónium-nitrátra vetítve több mint 16 tömegszázalék nitrogént tartalmazó műtrágyatípusok és készítménytípusok felhasználását ezért a mezőgazdasági termelők és szakmai felhasználók számára kell korlátozni. E célból a „mezőgazdasági termelő” és a „mezőgazdasági tevékenység” fogalmát meg kell határozni annak érdekében, hogy a gazdálkodáshoz és egyéb hasonló szakmai tevékenységekhez, például a parkok, kertek és sportpályák karbantartásához magasabb nitrogéntartalmú műtrágyákat is használhassanak. A tagállamok saját területükön azonban társadalmi-gazdasági okokból az ammómium-nitrátra vetítve kevesebb, mint 20 tömegszázalék nitrogéntartalmat is engedélyezhetnek.
            
         
               (16)
            
            
               E határozat rendelkezéseinek elfogadása azzal a céllal történt, hogy azokat beépítsék a vegyi anyagok regisztrálásáról, értékeléséről, engedélyezéséről és korlátozásáról (REACH), az Európai Vegyianyag-ügynökség létrehozásáról, az 1999/45/EK irányelv módosításáról, valamint a 793/93/EGK tanácsi rendelet, az 1488/94/EK bizottsági rendelet, a 76/769/EGK tanácsi irányelv, a 91/155/EGK, a 93/67/EGK, a 93/105/EK és a 2000/21/EK bizottsági irányelv hatályon kívül helyezéséről szóló, 2006. december 18-i 1907/2006/EK európai parlamenti és tanácsi rendelet (10) XVII. mellékletébe, a rendelet 137. cikkének (3) bekezdésében meghatározott módon.
            
         
               (17)
            
            
               A 76/769/EGK irányelvet ennek megfelelően módosítani kell.
            
         
               (18)
            
            
               Ez a határozat nem érinti a munkavállalók védelmére vonatkozó minimumkövetelményeket meghatározó közösségi jogszabályokat, így a munkavállalók munkahelyi biztonságának és egészségvédelmének javítását ösztönző intézkedések bevezetéséről szóló, 1989. június 12-i 89/391/EGK tanácsi irányelvet, valamint az ezen alapuló egyedi irányelveket, különösen a munkájuk során rákkeltő anyagokkal (11) és mutagénekkel kapcsolatos kockázatoknak kitett munkavállalók védelméről (hatodik egyedi irányelv a 89/391/EGK tanácsi irányelv 16. cikkének (1) bekezdése értelmében) (kodifikált változat) (12) szóló, 2004. április 29-i 2004/37/EK európai parlamenti és tanácsi irányelvet és a munkájuk során vegyi anyagokkal kapcsolatos kockázatoknak kitett munkavállalók egészségének és biztonságának védelméről (tizennegyedik egyedi irányelv a 89/391/EGK irányelv 16. cikkének (1) bekezdése értelmében) szóló, 1998. április 7-i 98/24/EK tanácsi irányelvet (13),
            
         ELFOGADTA EZT A HATÁROZATOT:
   1. cikk
   A 76/769/EGK irányelv I. melléklete e határozat mellékletének megfelelően módosul.
   2. cikk
   Ez a határozat az Európai Unió Hivatalos Lapjában való kihirdetését követő harmadik napon lép hatályba.
   3. cikk
   Ennek a határozatnak a tagállamok a címzettjei.
   
      Kelt Strasbourgban, 2008. december 16-án.
      
         
            az Európai Parlament részéről
         
         
            az elnök
         
         H.-G. PÖTTERING
         
      
      
         
            a Tanács részéről
         
         
            az elnök
         
         B. LE MAIRE
         
      
   
   
      (1)  HL C 204., 2008.8.9., 13. o.
   
      (2)  Az Európai Parlament 2008. július 9-i véleménye (A Hivatalos Lapban még nem tették közzé) és a Tanács 2008. november 18-i határozata.
   
      (3)  HL L 84., 1993.4.5., 1. o.
   
      (4)  HL L 292., 1999.11.13., 42. o.
   
      (5)  HL L 33., 2008.2.7., 8. o.
   
      (6)  HL L 262., 1976.9.27., 201. o.
   
      (7)  HL L 147., 1975.6.9., 40. o.
   
      (8)  HL L 399., 1989.12.30., 18. o.
   
      (9)  HL L 304., 2003.11.21., 1. o.
   
      (10)  HL L 396., 2006.12.30., 1. o.; helyesbítve: HL L 136., 2007.5.29., 3. o.
   
      (11)  HL L 183., 1989.6.29., 1. o.
   
      (12)  HL L 158., 2004.4.30., 50. o.
   
      (13)  HL L 131., 1998.5.5., 11. o.
   
      MELLÉKLET
      A 76/769/EGK irányelv I. melléklete a következő pontokkal egészül ki:
      
         
                     
                                 „53.
                              
                              
                                 2-(2-metoxietoxi)etanol (DEGME)
                                 CAS-szám: 111-77-3
                                 EINECS-szám: 203-906-6
                              
                           
                  
                     Nem hozható kereskedelmi forgalomba a lakosság részére 2010. június 27. után festékek, festékeltávolító szerek, tisztítószerek, önfényező emulziók és padlóápoló szerek összetevőjeként 0,1 tömegszázalékos vagy annál magasabb koncentrációban.
                  
               
                     
                                 54.
                              
                              
                                 2-(2-butoxietoxi)etanol (DEGBE)
                                 CAS-szám: 112-34-5
                                 EINECS-szám: 203-961-6
                              
                           
                  
                     
                                 (1)
                              
                              
                                 Nem hozható első alkalommal kereskedelmi forgalomba a lakosság részére 2010. június 27. után szórófestékek vagy aeroszoladagolóban forgalmazott szórófejes tisztítószerek összetevőjeként 3 tömegszázalékos vagy annál magasabb koncentrációban.
                              
                           
                                 (2)
                              
                              
                                 DEGBE-t tartalmazó és az (1) bekezdésben meghatározott koncentráció-határértéknek meg nem felelő, szórófestékek és aeroszoladagolóban forgalmazott szórófejes tisztítószerek 2010. december 27. után nem hozhatók kereskedelmi forgalomba a lakosság részére.
                              
                           
                                 (3)
                              
                              
                                 A veszélyes anyagok és készítmények osztályozására, csomagolására és címkézésére vonatkozó közösségi jogszabályok sérelme nélkül, a lakosság részére kereskedelmi forgalomba hozott, 3 tömegszázalékos vagy annál magasabb koncentrációban DEGBE-t tartalmazó, szórófestéknek nem minősülő festékek csomagolásán legkésőbb 2010. december 27-ig látható módon, olvashatóan és letörölhetetlenül fel kell tüntetni a következő szöveget:
                                 »A festék szóróeszközben nem használható«.
                              
                           
               
                     
                                 55.
                              
                              
                                 Metilén-difenil-diizocianát (MDI)
                                 CAS-szám: 26447-40-5
                                 EINECS-szám: 247-714-0
                              
                           
                  
                     
                                 (1)
                              
                              
                                 Nem hozható kereskedelmi forgalomba a lakosság részére 2010. december 27. után készítmények összetevőjeként 0,1 tömegszázalékos vagy annál magasabb koncentrációban, kivéve, ha:
                                 
                                             a)
                                          
                                          
                                             a csomagolás az egyéni védőeszközökre vonatkozó tagállami jogszabályok közelítéséről szóló, 1989. december 21-i 89/686/EGK irányel (1) előírásainak megfelelő védőkesztyűket tartalmaz;
                                          
                                       
                                             b)
                                          
                                          
                                             a csomagoláson jól látható módon, olvashatóan és letörölhetetlenül, a veszélyes anyagok és készítmények osztályozására, csomagolására és címkézésére vonatkozó közösségi jogszabályok sérelme nélkül, fel van tüntetve a következő szöveg:
                                             
                                                         »—
                                                      
                                                      
                                                         A termék használata a diizocianátokra már szenzibilizált személyeknél allergiás reakciót válthat ki.
                                                      
                                                   
                                                         —
                                                      
                                                      
                                                         Az asztmában szenvedő, ekcémával vagy bőrproblémákkal rendelkező személyek kerüljék a termékkel való – ideértve a bőrrel történő – érintkezést.
                                                      
                                                   
                                                         —
                                                      
                                                      
                                                         A termék elégtelen szellőzési feltételek mellett csak megfelelő (pl. az EN 14387 norma szerinti A1 típusú) gázszűrő betéttel ellátott gázmaszk viselésével együtt használható.«
                                                      
                                                   
                                       
                           
                                 (2)
                              
                              
                                 Az (1) bekezdés a) pontja nem vonatkozik az olvadékragasztókra (hot-melt).
                              
                           
               
                     
                                 56.
                              
                              
                                 Ciklohexán
                                 CAS-szám: 110-82-7
                                 EINECS-szám: 203-806-2
                              
                           
                  
                     
                                 (1)
                              
                              
                                 Nem hozható kereskedelmi forgalomba a lakosság részére 2010. június 27. után neoprénalapú pillanatragasztók összetevőjeként 0,1 tömegszázalékos vagy annál magasabb koncentrációban 350 g-nál nagyobb méretű csomagolásban.
                              
                           
                                 (2)
                              
                              
                                 Az (1) bekezdésnek nem megfelelő és ciklohexánt tartalmazó neoprénalapú pillanatragasztók 2010. december 27. után nem hozhatók kereskedelmi forgalomba a lakosság számára.
                              
                           
                                 (3)
                              
                              
                                 A veszélyes anyagok és készítmények osztályozására, csomagolására és címkézésére vonatkozó közösségi jogszabályok sérelme nélkül, a lakosság részére 2010. december 27. után kereskedelmi forgalomba hozott 0,1 tömegszázalékos vagy annál magasabb koncentrációban ciklohexánt tartalmazó neoprénalapú pillanatragasztók csomagolásán jól látható módon, olvashatóan és letörölhetetlenül fel kell tüntetni a következő szöveget:
                                 
                                             »—
                                          
                                          
                                             Elégtelen szellőzési feltételek mellett ez a termék nem használható.
                                          
                                       
                                             —
                                          
                                          
                                             Padlószőnyeg ragasztására ez a termék nem használható.«
                                          
                                       
                           
               
                     
                                 57.
                              
                              
                                 Ammónium-nitrát (AN)
                                 CAS-szám 6484-52-2
                                 EINECS-szám 229-347-8
                              
                           
                  
                     
                                 (1)
                              
                              
                                 Első alkalommal 2010. június 27. után nem hozható kereskedelmi forgalomba, mint anyag vagy ammónium-nitrátra vetítve több, mint 28 tömegszázalék nitrogént tartalmazó készítményekben, egyszerű vagy összetett szilárd műtrágyaként való használatra, kivéve, ha megfelel a műtrágyákról szóló, 2003. október 13-i 2003/2003/EK európai parlamenti és tanácsi rendelet (2) III. mellékletében megállapított, az ammónium-nitrát műtrágyákra vonatkozó műszaki rendelkezéseknek.
                              
                           
                                 (2)
                              
                              
                                 Nem hozható kereskedelmi forgalomba 2010. június 27. után mint anyag vagy ammónium-nitrátra vetítve kevesebb, mint 16 tömegszázalék nitrogént tartalmazó készítményekben, az alábbiak ellátásának kivételével:
                                 
                                             a)
                                          
                                          
                                             továbbfelhasználók és forgalmazók, ideértve a polgári felhasználású robbanóanyagok forgalomba hozatalára és felügyeletére vonatozó rendelkezések harmonizációjáról szóló, 1993. április 5-i 93/15/EGK tanácsi irányelvnek (3) megfelelő engedéllyel és felhatalmazással rendelkező természetes vagy jogi személyeket;
                                          
                                       
                                             b)
                                          
                                          
                                             teljes vagy részmunkaidős mezőgazdasági termelők mezőgazdasági tevékenységben való felhasználására, nem feltétlenül a földterület méretétől függően.
                                             E pont alkalmazásában:
                                             
                                                         i.
                                                      
                                                      
                                                         »mezőgazdasági termelő«: olyan természetes vagy jogi személy, illetve természetes vagy jogi személyek csoportja – tekintet nélkül az ilyen csoport vagy tagjainak nemzeti jog szerinti jogállására – akinek, illetve amelynek mezőgazdasági üzeme a Közösség területén található a Szerződés 299. cikkében meghatározottak szerint, és aki, illetve amely mezőgazdasági tevékenységet folytat,
                                                      
                                                   
                                                         ii.
                                                      
                                                      
                                                         »mezőgazdasági tevékenység«: mezőgazdasági termékek termelése, tenyésztése vagy művelése, ideértve a betakarítást, a fejést, az állattenyésztést és a mezőgazdasági célból történő állattartást, valamint a mezőgazdasági földterületek jó mezőgazdasági és ökológiai állapotának fenntartását a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról szóló, 2003. szeptember 29-i 1782/2003/EK tanácsi rendelet (4) 5. cikkében meghatározottak szerint;
                                                      
                                                   
                                       
                                             c)
                                          
                                          
                                             kertészeti, üvegházban folytatott, növénytermesztési, parkok, kertek és sportpályák karbantartási, erdészeti vagy más hasonló szakmai tevékenységet folytató természetes vagy jogi személyek.
                                          
                                       
                           
                                 (3)
                              
                              
                                 Azonban a (2) bekezdésben foglalt korlátozások tekintetében a tagállamok 2014. július 1-ig társadalmi-gazdasági okokból az ammónium-nitrátra vetítve kevesebb, mint 20 tömegszázalék nitrogén tartalmat engedélyezhetnek a saját területükön forgalomba hozott anyagok és készítmények vonatkozásában. Erről értesítik a Bizottságot és a többi tagállamot.
                              
                           
               
      
         (1)  HL L 399., 1989.12.30., 18. o.
      
         (2)  HL L 304., 2003.11.21., 1. o.
      
         (3)  HL L 121., 1993.5.15., 20. o.
      
         (4)  HL L 270., 2003.10.21., 1. o.”